ΓΡΑΠΤΗ ΕΡΩΤΗΣΗ E-1790/96 υποβολή: Gerhard Botz (PSE) προς την Επιτροπή (3 Iουλίου 1996)

Θέμα: Bελτίωση της διοικητικής διάρθρωσης της Επιτροπής

Στα κράτη μέλη ασκείται επανειλημμένως κριτική στα ευρωπαϊκά θεσμικά όργανα λόγω των γραφειοκρατικών τους διαδικασιών και τους ζητείται να βελτιώσουν την αποτελεσματικότητα και τη διαφάνειά τους. Μπορεί η Επιτροπή να απαντήσει στα ακόλουθα ερωτήματα σχετικά με το θέμα αυτό: Στα κράτη μέλη ασκείται επανειλημμένως κριτική στα ευρωπαϊκά θεσμικά όργανα λόγω των γραφειοκρατικών τους διαδικασιών και τους ζητείται να βελτιώσουν την αποτελεσματικότητα και τη διαφάνειά τους. Μπορεί η Επιτροπή να απαντήσει στα ακόλουθα ερωτήματα σχετικά με το θέμα αυτό;

1. Ποιά μέτρα έχει λάβει η Επιτροπή ή προτίθεται να λάβει για να καταστήσει τη διοικητική της διάρθρωση αποτελεσματικότερη, διαφανέστερη και εγγύτερη στον πολίτη;

2. Έχει γίνει ανάλυση της διοικητικής διάρθρωσης της Επιτροπής; Εάν ναι, από ποιόν και επί τη βάσει ποιών κριτηρίων;

3. Υπάρχει στην Επιτροπή σύστημα υπολογισμού του κόστους για τον έλεγχο των διοικητικών δαπανών;

4. Ποιές μελέτες έχουν διεξαχθεί για τη βελτίωση της αποτελεσματικότητας της διοικητικής διάρθρωσης της Επιτροπής και σε ποιά συμπεράσματα έχουν καταλήξει οι μελέτες αυτές;

5. Ποιές δυνατότητες υπάρχουν, κατά την άποψη της Επιτροπής, να διαμορφωθούν αποτελεσματικότερα οι εσωτερικές διαδικασίες λήψεως αποφάσεων;

Απάντηση του Κ. Santer εξ ονόματος της Επιτροπής (10 Σεπτεμβρίου 1996)

Η Επιτροπή είναι συλλογικό όργανο και η διαδικασία λήψης αποφάσεων είναι σύνθετη. Πολλές πολιτικές επικαλύπτονται και απαιτούν υψηλό βαθμό αλληλεπίδρασης των υπηρεσιών.

Η Επιτροπή λαμβάνει σοβαρά υπόψη της την ανάγκη να διασφαλιστεί ότι οι ευρωπαίοι φορολογούμενοι εξυπηρετούνται με τρόπο διαφανή και αποτελεσματικό. Τα διοικητικά έξοδα και τα έξοδα λειτουργίας αντιπροσωπεύουν περίπου το 3% του συνολικού προϋπολογισμού και βρίσκονται υπό συνεχή έλεγχο ώστε να συγκρατούνται στο ελάχιστο και να διασφαλίζεται ότι οι αναληφθείσες δράσεις διεξάγονται με αποτελεσματικό τρόπο σε σχέση με τις δαπάνες. Οι αναλύσεις αυτού του είδους διεξάγονται μέσω αξιολογήσεων προγραμμάτων, του διαλόγου κατά τη διαδικασία του προϋπολογισμού και εσωτερικά μέσω διαχειριστικών ελέγχων.

Πρόσφατα η Επιτροπή εγκαινίασε μερικές σημαντικές πρωτοβουλίες οι οποίες αποβλέπουν στην περαιτέρω βελτίωση της απόδοσης, όπως το SEM 2000. Αυτό το πακέτο μεταρρυθμίσεων αποβλέπει στην ανάπτυξη χρηστής και αποτελεσματικής διαχείρισης μέσα στην Επιτροπή κυρίως με την ανά έτος θέσπιση προτεραιοτήτων στην εργασία, την ανάπτυξη της αξιολόγησης των προγραμμάτων (στόχοι, πρόοδος και αποτελέσματα), την ενίσχυση της δομής της δημοσιονομικής διαχείρισης στις υπηρεσίες και τον καθορισμό του πραγματικού κόστους των δράσεων ως προς τους δημοσιονομικούς και ανθρώπινους πόρους ((SEC (95) 1013 7 SEC (95) 1301 7 SEC (95) 1814 και SEC (96) 1015. )). Σε τρίτη φάση ((SEC (96) 388. )), που θα διεξαχθεί σε συνεργασία με τα κράτη μέλη, θα εξεταστούν μέθοδοι για τη βελτίωση της διαχείρισης των κοινοτικών κεφαλαίων που διατίθενται σε εθνικό επίπεδο (και τα οποία αντιπροσωπεύουν το 80% του προϋπολογισμού).

Μια νέα πρωτοβουλία, που διευκόλυνε την ανάπτυξη της πολιτικής αυτής, είναι η δημιουργία έξι ειδικών θεματικών ομάδων σε επίπεδο Επιτρόπων για την παροχή συμβουλών σε ειδικούς τομείς πολιτικής - εξωτερικές σχέσεις, ανάπτυξη, ανταγωνιστικότητα και απασχόληση, διευρωπαϊκά δίκτυα, συνοχή, κοινωνία των πληροφοριών και ίσες ευκαιρίες.

Από το 1992 η Επιτροπή έλαβε μέτρα για να κάνει την εργασία της πιο ανοικτή και πιο διαφανή. Ένα ιδιαίτερα σημαντικό μέτρο αφορά την πρόσβαση στα έγγραφα. Η Επιτροπή και το Συμβούλιο ενέκριναν κοινό κώδικα συμπεριφοράς, ο οποίος δίδει στο κοινό το δικαίωμα να ζητήσει εσωτερικά έγγραφα και από τα δύο όργανα. Πρόσφατη έκθεση της Επιτροπής έδειξε ότι σε δύο χρόνια εφαρμογής του κώδικα, λιγότερο από το 15% των αιτήσεων απορρίφθηκαν διότι ενέπιπταν στις εξαιρέσεις του κώδικα συμπεριφοράς.

Επιπρόσθετα, η Επιτροπή επιδώκει ενεργά εκτεταμένη πολιτική δημοσιεύσεων που απευθύνονται στο ευρύ κοινό και στα πλαίσια της πολιτικής αυτής έχει δοθεί ιδιαίτερη προσοχή στα προαναφερόμενα θέματα. Κατά τη διάρκεια του 1996 εκδόθηκαν νέα φυλλάδια για τον προϋπολογισμό, την οργάνωση και τις διαδικασίες εργασίας των οργάνων της Κοινότητας και τώρα βρίσκεται υπό δημοσίευση νέα έκδοση του οδηγού χρηστών για την πρόσβαση σε έγγραφα της Επιτροπής.

Για πληροφορίες που αφορούν την Επιτροπή, συμπεριλαμβανόμενης της διοικητικής της διάρθρωσης, μπορεί κανείς να απευθύνεται στο Internet (Europa). Η πρωτοβουλία αυτή γνωρίζει μεγάλη επιτυχία καθώς καταγράφονται 58.000 ερωτήματα ημερησίως.

Τέλος, η Επιτροπή, με τη συνεργασία του Κοινοβουλίου, προσδιόρισε ορισμένα σημαντικά θέματα για τα οποία πρέπει να γίνει ιδιαίτερη εκστρατεία ενημέρωσης και μια μεγάλη ενημερωτική δράση εξελίσσεται προς το παρόν σχετικά με την Ευρώπη των πολιτών, το εύρο και την ενιαία αγορά.